बल्लें-बल्लें पिंकी मेरे दोस्ते दा बी जानू-पछानू होई गेआ। दोस्तें मेरे कोल औना तां पहलें पिकी दा गै सुखसांद पुच्छना। पिंकी दा नां लैंदे गै उसने छुत्त कीते दे निकलना ते सारें दे अग्गें-पिच्छें फिरन लगी पौना। कुसै दा खीसा सिंघै करदा ते कुसै दे हत्थ, जियां उसने सारे गी कम्मै उप्पर भेजे दा हा ते हून उनें सारे कोला दिनै दी कमाई दा लेखा पुच्छै करदा होए ! जे कदें ओ मिगी दो-त्रै घंटे नईं लबदा तां मिगी इयां सेई होना जे मेरा कोई अन-मुल्ला खजाना गुआची गेदा होऐ ते में इयां निम्मोझान होई जाना जियां कोई सखेतरू कवि बैठे दा सोचै करदा होऐ जे अपना के ‘तखल्लस’ रक्खै।